**Shahzad Asghar Rana** (født 1967) er en norsk IT-gründer.

Han kom til Norge fra Pakistan i 1976, og vokste opp i Sandnes i Rogaland. 

Han tok informatikk- og filologiutdannelse (med mellomfag i urdu og persisk) ved Universitetet i Oslo.

Rana startet i databransjen i første halvdel av 1990-årene og har gjennom årene etablert over et halvt dusin bedrifter. I 1994 laget han sammen med DnB den første PC-baserte nettbanken i Norge, som forøvrig var en av de første i Europa. Han har etter det arbeidet med systemer for handel over internett. I 1990-årene grunnla han programvare- og konsulentselskapet WinHLP, men trakk seg fra ledergruppen da selskapet ble kjøpt av Mogul Norge i 2000. I 2000 startet han selskapet Saganox, hvor han planla å være eneste ansatt (I november endret han navnet til subClearing). Han dannet selskapet sammen med Lars Grønseth (tidligere Leo Burnett Interaktiv og Grape). I 2002 ble selskapet kjøpt av eSolutions, som også drev med digitale transaksjoner. I 2003 kunngjorde han opprettelsen av WinSharp, sammen med Lasse Ruud og Torstein Thorsen. I fortsettelsen av WinSharp etablerte han sammen med Lasse Ruud QuestPoint AS. QuestPoint ble senere solgt til IntelliSearch. Han ble siden tilknyttet Microsoft og har fått stillingen teknologidirektør i Microsoft Norge.

I 2007–2008 var han en av dommerne i talentprogrammet *Skaperen* på TV 2. Han har også vært programleder i *Reiseradioen* (2009) og TV-programmet *Teenage Boss* på NRK (2011–2012). Han var også medlem av Teknologirådet i perioden 2012–2016.

Rana har vært politisk aktiv for Høyre. Han var varamedlem av Oslo bystyre og medlem av bydelsutvalget på Ullern for Høyre 2011–2015. Han ledet Det kriminalitetsforebyggende råd 2012–2014. Han har også deltatt i samfunnsdebatten rundt innvandring og islam og har markert en kritisk holdning til islam og deler av den pakistanske kulturen. I 2006 uttalte han at det var en tabbe av utenriksminister Jonas Gahr Støre å beklage de omstridte Muhammed-karikaturene. Rana har selv beskrevet seg som sekulær muslim.

Referanser
----------

1. ↑   Dagsavisen, side(r) 59, urn.nb.no, utgitt 16. desember 2017, besøkt 20. juli 2021, «IT-gründer og programleder Shahzad Rana 50 år»[Hentet fra Wikidata]
2. ↑   NRK Nyheter, www.nrk.no, utgitt 2009, besøkt 20. juli 2021, «Shahzad Asghar Rana er fra Sandnes i Rogaland, bor nå i Oslo, men er opprinnnelig fra storbyen Karachi i Pakistan.»[Hentet fra Wikidata]
3. ↑   Dagens Perspektiv, side(r) 36-37, www.dagensperspektiv.no, utgitt 13. april 2007, besøkt 20. juli 2021[Hentet fra Wikidata]
4. ↑  Oreld, Michael (2008). «Møt et ja-menneske». *Computerworld* **(norsk)**. Besøkt 20. juli 2021.
5. ↑  Hellevik, Dag Håkon (13. april 2007). «Vi må ta vare på ulikhetene» (PDF). *Dagens Perspektiv* (14): 36–37.
6. ↑  «Ideal-innvandreren». *Dagbladet*. 12. juli 2003. Besøkt 24. januar 2009. «*I 1994 laget vi sammen med DnB den første PC-baserte nettbanken. Det var faktisk en av de første i Europa. Seinere har han laget systemer for handel over Internett*»
7. ↑  «Microsoft-direktør mener Stavanger må slutte å prate:- På tide å handle». *www.aftenbladet.no*. 2016. Besøkt 20. juli 2021.
8. ↑  «Shahzad Rana – Lerchendalkonferansen». Besøkt 19. juli 2021.
9. 1 2  «Fri oss fra bokstavtroen». *www.vg.no*. 2016. Besøkt 20. juli 2021.
10. ↑  «– Stopp støtten til etniske foreninger». *www.aftenposten.no*. 2010. Besøkt 20. juli 2021.
11. ↑  Lode, Tore Gjerstad Veslemøy (14. februar 2006). «- Burde aldri ha beklaget». *dagbladet.no* **(norsk)**. Besøkt 20. juli 2021.